Wat het Paulus die mense geleer? - www.bybelkennis.co.za
The sacraments are visible signs that represent an invisible reality – Augustinus
In Tessalonika het die mense baie opgewonde geraak oor Paulus se prediking. Hulle was so opgewonde oor Jesus se wederkoms in die onmiddellike toekoms dat hulle opgehou het om te werk. Hulle entoesiasme vir Jesus Christus se terugkeer het hulle lewenswyse verander. Wat het Paulus hulle geleer?
Dat Jesus weer gaan kom; dat niemand weet wanneer dit sal gebeur nie; dat hulle dus 'n lewe van hoop kan lewe. Hoop beteken dat ek nou lewe in die lig van die genade wat sal kom. Te veel gelowiges bekommer hulle oor dinge van die eindtyd – die wegraping, die groot verdrukking, ens. – vir die verkeerde redes. Hulle is nuuskierig. Paulus se onderrig gaan oor hoop – hoop vir die wêreld, die koninkryk en die ewige lewe. Paulus probeer nie hulle nuuskierigheid bevredig nie; hy probeer hulle verseker dat die genadige God eendag alles sal regmaak.
Dat Jesus hulle van onderdrukking, sonde en die dood sou verlos. As Jesus hulle verlos het, sal hulle veilig in God se hande wees en die lewe in sy koninkryk geniet. Dit beteken nie dat hulle nie sal swaarkry voordat dit gebeur nie. Hy waarsku hulle dat die wettelose mens eers losgelaat sal word voor Jesus weer kom.
Hulle moet getrou vir Jesus volg totdat Hy weer kom. Paulus sê dat hy die Tessalonisense bemoedig en aangespoor het en dit op die hart gedruk om tot eer van God te lewe, Hy wat hulle roep om in sy koninkryk in te gaan en so aan sy heerlikheid deel te hê (1 Tessalonisense 2:12). Later sê hy vir hulle dat hulle geroep is om heilig en rustig te lewe (4:7, 11). God se genade maak so 'n lewe moontlik.
Hy beveel hulle om op te hou leeglê en dat hulle hulle aandag by hulle werk moet bepaal en hulle eie brood moet verdien (2 Tessalonisense 3:11 – 12).